DA Den Europæiske Unions Tidende C 350/24

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 350/12)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»MELOA DE SANTA MARIA — AÇORES«

EF-Nr.: PT-PGI-0005-01124 — 1.7.2013

BGB ( X ) BOB ( )

1. Betegnelse

»Meloa de Santa Maria — Açores«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Meloa de Santa Maria — Açores« er en Cantaloupmelon med netmønster af arten Cucumis melo L.

Frugten har en rund til oval form, skallen har et karakteristisk netmønster og er grønlig, når den er umoden, og bliver gulgrøn, efterhånden som den modner og bliver blød, og den har aromatisk, orangefarvet frugtkød, der smager sødt og saftigt, når den er moden.

Produktets fysiske, kemiske og ernæringsmæssige egenskaber fremgår af nedenstående tabeller.

Parameter Gennemsnitsværdi Minimumsværdi Maksimumsværdi Vandindhold (g/%) 88,11-89,03 86,63 91,10 pH-værdi 6,26-6,37 5,37 6,66 Råprotein (g/%) 0,67-0,83 0,5 1,1 Reducerende sukker (g/%) 3,67-3,78 3 6 Totalt sukkerindhold (g/%) 8,33-9,56 6 11 Askorbinsyre (mg/100g) 0,17-0,23 0,1 0,4





Parameter Gennemsnitsværdi Enhed Minimumsværdi Maksimumsværdi Natrium 41 mg Na/% 25,9 57,1 Kalium 426,5 mg K/% 323,6 516,6 Calcium 67,3 mg Ca/% 46,0 109,2 Magnesium 90,6 mg Mg/% 71,9 123,3 Opløseligt jern < 0,1 mg Fe/% — < 0,1 Jern i alt < 0,1 mg Fe/% — < 0,1 Vitamin C 104,8 mg vit. C/% 64,21 165,8

»Meloa de Santa Maria — Açores« er beregnet til konsum i frisk tilstand og sælges hel. Frugten sorteres efter diameter og vægt, og kun frugt med en diameter på over 10 cm og en vægt på mellem 600 og 1 400 g accepteres (vægt mellem 600 og 799 g, størrelse II, og vægt mellem 800 og 1 400 g, størrelse I).

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

»Meloa de Santa Maria — Açores« skal dyrkes, høstes og udvælges i det afgrænsede geografiske område.

3.6. Særlige regler vedrørende udskæring, rivning eller emballering osv.

»Meloa de Santa Maria — Açores« emballeres enkeltvis eller sammen og lægges i ét lag. Indholdet af hver emballage skal være ensartet og må kun bestå af frugt af samme oprindelse (bedrift), sort, størrelse og modningsgrad. Den frugt, der kan ses, skal være repræsentativ for al frugt i emballagen.

3.7. Specifikke mærkningsregler

Ud over de lovbestemte oplysninger skal følgende oplysninger stå på emballagen:

Ordene »Meloa de Santa Maria — Açores Indicação Geográfica Protegida (IGP)«.

Produktets logo.

EF-logoet.

Certificeringsmærke (dette gør det muligt at identificere kontrolorganet og det sporede produkt via det obligatoriske nummereringssystem).

Al frugt, uanset hvordan den frembydes til salg, skal være individuelt identificeret med produktets logo og identifikationsmærket.

Produktets logo:

Ud over den standardversion, der er vist ovenfor, i farve eller på hvid baggrund, kan produktets logo gengives i følgende variationer: i farve og på sort baggrund, i grå nuancer på hvid baggrund og i sort og hvid, positiv eller negativ.

4. Præcis afgrænsning af det geografiske område

Det afgrænsede geografiske område omfatter alle sogne på øen Santa Maria i øgruppen Azorerne.

5. Tilknytning til det geografiske område

5.1. Det geografiske områdes egenart

Øen Santa Maria er den eneste ø i øgruppen Azorerne, der har områder af sedimentær oprindelse (kalksten) ud over de vulkanske formationer, der findes på de andre øer. De særlige forhold, der kendetegner denne ø, kan derfor fuldt ud tilskrives jordbundstypen: lerjord, der er rig på kalium, calcium og magnesium og alle andre mikronæringsstoffer. Indholdet af organiske stoffer er højt, og pH-værdien er neutral.

På grund af beliggenheden i den sydøstlige del af øgruppen og dens lave højde har øen Santa Maria lavere fugtighedsgrader end de andre øer. Klimaet regnes for at være tørt og tempereret med lille udsving mellem den gennemsnitlige vintertemperatur (14 °C) og den gennemsnitlige sommertemperatur (22 °C), og den årlige gennemsnitstemperatur varierer mellem 10° og 20 °C. I henseende til den relative luftfugtighed regnes klimaet for at være fugtigt (årlig gennemsnitlig fugtighedsprocent målt kl. 9.00 på mellem 75 % og 90 %). Med hensyn til nedbør er klimaet klassificeret som moderat regnfuldt til regnfuldt (gennemsnitlig årlig nedbørsmængde på mellem 500 og 2 000 mm) afhængigt af området. Kort sagt har øen Santa Maria sine helt egne klimatiske forhold, der forklares ved dens beliggenhed, størrelse, morfologi og orografi, der adskiller den fra de andre øer i øgruppen Azorerne.

Kombinationen af klima og de forskellige jordbundstyper og terrænformer giver øens landbrugsprodukter nogle helt særlige egenskaber, og det er præcist det, der gør, at »Meloa de Santa Maria — Açores« skiller sig ud fra andre meloner. En anden vigtig faktor er producenternes ekspertise i dyrkning af afgrøden og de teknikker, de benytter, såsom tilførsel af rester af foderbælgplanter til jorden, formbeskæring, viden om, hvordan man kan se, når frugten er helt moden, god vanding og streng udvælgelse af frugten. Resultatet er et produkt, der i kraft af sin smag, konsistens og aroma adskiller sig fra andre meloner og er almindeligt anerkendt af forbrugerne andre steder på Azorerne og på det portugisiske fastland.

Melonerne har været kendt for deres smag, der er karakteristisk for de lokale meloner, og har været anerkendt, siden de først blev indført på øen, sådan som Gaspar Frutuoso udtrykte det i 1570: »(…) melonerne findes også i rigelige mængder, de er de bedste på øerne, og der er ikke én af dem, end ikke den dårligste, der ikke smager vidunderligt (…)«. I nyere tid er øen fortsat kendt for frugtproduktion og er »berømt for sine meloner« (Guido de Monterey, 1981, s. 47).

5.2. Produktets egenart

»Meloa de Santa Maria — Açores« adskiller sig fra frugt af samme kategori, der produceres andre steder, ved sine fysiske, kemiske og organoleptiske egenskaber. Organoleptisk udmærker den sig ved sit bløde, orangefarvede frugtkød og søde, saftige smag, når den er moden, hvilket er meget karakteristisk for de sorter, der dyrkes på øen Santa Maria. Den kan umiddelbart spores ved sin aroma, der opstår ved frigivelse af flygtige syrer.

En vigtig ernæringsmæssig egenskab blandt dem, der er nævnt i punkt 3.2, er det høje indhold af vitamin C sammenlignet med den gennemsnitlige værdi for almindelige meloner og den omstændighed, at den er rig på mineraler, herunder kalium, magnesium og calcium. Med hensyn til energiværdier har »Meloa de Santa Maria — Açores« højere gennemsnitsværdier end almindelige meloner. Melonen indeholder mere protein, fedt og kulhydrat. Med hensyn til fiber har den lavere værdier end almindelige meloner.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Meloner blev som afgrøde indført af kolonister på øen Santa Maria omkring det 16. århundrede og fortsatte så med at blive dyrket som en haveafgrøde. Adriano Ferreira (1996, s. 88), der skrev om den regionale produktion på den tid, hvor øens vigtigste landbrugsprodukter var vin og søde kartofler, giver en historisk oversigt over området og dets befolkning og nævner, at »Santa Maria var kendt for sine fremragende meloner, der blev eksporteret til de andre øer. Og lad det være sagt med det samme, at vores frugt altid var god, selv om vi aldrig har produceret store mængder af den«.

Senere, i 1970'erne, begyndte emigranter fra Amerika at indføre hybridsorter af meloner. Det gik hurtigt op for de lokale producenter, at disse nye sorter groede rigtig godt og gav frugt af høj kvalitet ud over at have et fremragende kommercielt potentiale, og de øgede gradvist deres produktionsareal. I næsten 20 år fokuseredes bestræbelserne på at finde frem til den melonsort, der var bedst egnet til Santa Marias jordbundsforhold og klimatiske forhold og til at dække øboernes efterspørgsel. Cantaloupsorter med netmønster var de eneste, der blev udvalgt.

De særlige egenskaber ved »Meloa de Santa Maria — Açores«, dvs. rå skal, saftig, orangefarvet frugtkød, sød smag og aroma, skyldes jordbundsforholdene og de klimatiske forhold på øen og de lokale produktionsmetoder. Udviklingen af flygtige syrer, der opstår, når frugten modner, og giver den sin aroma, og de særlige forhold, der kendetegner den lokale jordbund, der er rig på kalium, magnesium, calcium og andre mikronæringsstoffer, giver frugten de fysiske, kemiske og ernæringsmæssige egenskaber, der er beskrevet i punkt 3.2 og 5.2.

Hvad der også er vigtigt, er producenternes viden om frugten og produktionsmetoden, herunder at man på Santa Maria tilfører jorden rester af foderbælgplanter — Outonos (hestebønner/gul lupin), der forbedrer dens frugtbarhed på en naturlig og meget specifik måde. Af hensyn til en bedre udvikling af planten er det vigtigt at udføre formbeskæring på »Meloa de Santa Maria — Açores«, hvilket traditionelt ikke gøres med almindelige meloner. »Meloa de Santa Maria — Açores« er meget udsat for rodråd, hvorfor en reduktion af den mængde vand, der tilføres på høsttidspunktet, er gavnlig for frugtens kvalitet. Produktionsteknikker, modningsgrad, sortering efter størrelse og manuel udvælgelse af frugten efter høst resulterer alt sammen i en melon med særlige fysiske og kemiske egenskaber, der adskiller den fra tilsvarende meloner, som dyrkes andre steder i Europa.

»Meloa de Santa Maria — Açores«, der er et traditionelt produkt, er meget populær og foretrækkes af forbrugerne, som ved dens udseende og smag kan skelne den fra meloner, der dyrkes andre steder. Oprindeligt blev den kun solgt på det lokale marked. Produktets renommé for fremragende kvalitet førte til en stigning i efterspørgslen fra store kommercielle operatører på naboøen São Miguel, hvilket var et incitament til at øge både kvantiteten og kvaliteten af den producerede frugt. I dag er den et særskilt produkt med særlige egenskaber, der er nært knyttet til det geografiske produktionsområde, nemlig øen Santa Maria i øgruppen Azorerne.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

http://www.dgadr.mamaot.pt/images/docs/val/dop_igp_etg/Valor/doc/CE_MeloaStaMaria.pdf

(1) EUT L 343 af 14.12.2012, s. 1.

(2) EUT L 93 af 31.3.2006. s. 12. Erstattet af forordning (EU) nr. 1151/2012.

(3) Se fodnote 2.